ANC-burgemeester geskors oor 'boesman'-uitlating | Maroela Media
'n Skermgreep wat wys hoe Nkosinjane Speelman lede van die weermag toespreek.
Die ANC het 'n burgemeester van die Vrystaat tydelik geskors, nadat 'n video aan die lig gekom het waarin hy na 'n bruin gemeenskap buite Welkom as "boesmans" verwys.
Die DA het Woensdag gedreig om 'n klag by die Menseregtekommissie in te dien teen die burgemeester van die Matjhabeng-munisipaliteit (Welkom) op die Vrystaatse goudveld, nadat hy glo rassistiese uitlatings oor bruin Suid-Afrikaners gemaak het, asook xenofobiese opmerkings teen Nigeriërs en Pakistani's.
Die burgemeester, Nkosinjane Speelman, het 'n groep weermaglede by 'n polisiestasie toegespreek voor hul ontplooiing kragtens die ramptoestand wat tans in die land geld. 'n Video van die toespraak is op sosiale media gedeel.
Onder luide gelag van homself en die weermaglede verwys hy na die inwoners van Bronville, wat in die apartheidsjare die bruin woonbuurt van Welkom was en steeds deur baie bruin mense bewoon word, as "boesmans". In die video kan gehoor word hoe Speelman sê, "jy weet mos, party van die boesman hy kuier" [sic].
Hy vra ook dat die weermaglede sommer langer moet bly omdat hy "probleme het met mense wat nie Suid-Afrikaners is nie" en verwys dan by name na mense wat in Nigerië en Pakistan gebore is.
Speelman sluit dan sy spreekbeurt af met 'n versoek dat die weermaglede enigiemand wat die rampmaatreëls oortree, moet "skop en d*nner".
Dit is regstreeks in stryd met pres. Cyril Ramaphosa se opdrag om so min moontlik geweld teen landsburgers te gebruik.
"Beamptes van die ANC het byeengekom en die rassistiese en betreurenswaardige uitsprake van die burgemeester van die Matjhabeng-munisipaliteit, Nkosinjane Speelman, bespreek. Die uitsprake was onnodig en verteenwoordig nie die ANC se siening oor bruin mense in hierdie land nie," sê Paseka Nompondo, provinsiale sekretaris van die ANC in die Vrystaat.
"Daarom het ons besluit om Speelman tydelik as lid van die ANC én as politieke verteenwoordiger van die party te skors," sê Nompondo.
Die leier van die DA in die Vrystaat, Patricia Kopane, het gesê die DA verwerp die rassisme, xenofobie en aanhitsing tot geweld waaraan Speelman hom skuldig gemaak het in die sterks moontlike taal, en sal sorg dat hy aan die pen ry.
Sal graag wil sien hoe hul die saak gaan hanteer en bevindinge na aanleiding van vorige gevalle.
Het hy die B woord gebruik die stouter hoe belaglik is hierdie nie.
Nou wat is die polities korrekte term? Want binnekort gaan bruin of swart mense ook rasisties wees.
Ek wil net graag weet wat is die ANC se amptelike beleid teenoor kleurlinge dan, want ek weet van baie gevalle waar kleurlinge werk geweier is met as redes: